text: Ungt talent til Sønderjyske
  28 juni 2016 kl. 05.38
  En 19-årig lokal spiller er kommet gennem nåleøjet og skal med på superligaholdet.
  Sønderborgdrengen Erik Nissen får adgang til det forjættede land og superligaholdet.
  Den 19-årige forsvarsspiller er lige blevet student fra Haderslev Katedralskole og har afsluttet tre år på Haderslev Idrætsakademi. Nu har han underskrevet en kontrakt, som giver ham mulighed for at blive prøvet af i Sønderjyskes bruttotrup.
  - Vi er først og fremmest meget glade for, at vi nu igen skal teste ét af vores egne talenter. Vi har et stærkt og forbilledligt samarbejde med mange af landsdelens fodboldklubber, og endnu engang er det en spiller, der har trådt sine barnestøvler i én af samarbejdsklubberne, som kommer gennem nåleøjet, siger sportschef Hans Jørgen Haysen i en pressemeddelelse.
  Erik Nissen har kontrakt til det kommende årsskifte.
  - Han skal i den næste periode bygge videre på det fysiske, og vi glæder os til at følge hans udvikling i de kommende måneder, siger Hans Jørgen Haysen.
  